wickkiey/tamil-wikipedia-chunked huggingface dataset:
# ரெமான் இராச்சியம்

## வரலாறு

ரெமான் இராச்சியத்தின் பெயர் கிளாந்தான்-பட்டாணி மலாய் மொழி சொல்லான ராமா என்பதில் இருந்து பெறப்பட்டதாக இருக்கலாம். மலாய் மொழியில் ராமாய் எனும் சொல், அதிக மக்கள் என்பதைக் குறிப்பதாகும்.  
18-ஆம் நூற்றாண்டின் பிற்பகுதியில் அப்பகுதியில் பெருகி வந்த குடியேற்றத்தின் பெயரால் அவ்வாறு பெயரிடப்பட்டு இருக்கலாம். 1826-இல், சயாமியர்களுக்கு வரி செலுத்திய பதினான்கு அரசியல் அமைப்புகளில் ரெமான் இராச்சியம் ஓர் அமைப்பு எனவும் அறியப்படுகிறது.
# ரெமான் இராச்சியம்

## வரலாறு

### துவான் தோக் நிக் தோக் லே

19-ஆம் நூற்றாண்டின் முற்பகுதியில், பட்டாணி இராச்சியத்தின் புஜுட் *(Pujut)*, ஜாலோர் *(Jalor)*, லெகே *(Legeh)* ஆகிய நிலப்பகுதிகளில் இருந்து ஒதுக்கப்பட்ட பிரதேசத்தில் ரெமான் இராச்சியம் நிறுவப்பட்டது.  
இது 1810-ஆம் ஆண்டில், துவான் தோக் நிக் தோக் லே *(Tuan Tok Nik Tok Leh)* என்பவரின் கீழ் ஒரு தனிஅரசாக உருவானது. துவான் தோக் நிக் தோக் லே என்பவர் துவான் டோக் நிக், துவான் மன்சோர் *(Tuan Mansor)* என்றும் அழைக்கப்படுகிறார். அவர் ஒரு பட்டாணி இராச்சியத்தின் பிரபு ஆகும்.
# ரெமான் இராச்சியம்

## வரலாறு

### சுல்தான் முகம்மது ராஜா பாக்கார்

அப்போது சுல்தான் முகம்மது ராஜா பாக்கார் *(Muhammad Raja Bakar)* என்பவர் பட்டாணி இராச்சியத்தின் அரசராக இருந்தார். இவரின் ஆட்சியின் போது, ரெமான் இராச்சியப் பகுதியில் சுரங்க நடவடிக்கைகளை நிர்வகிக்க துவான் மன்சோர் நியமிக்கப்பட்டார். [3]  
18-ஆம் நூற்றாண்டின் பிற்பகுதியில், அவரும் அவரின் குடிமக்களும் குரோ பீடபூமியில் குடியேறினர். 1785-ஆம் ஆண்டில், சயாமியர்கள் பட்டாணி இராச்சியத்தை மீண்டும் கைப்பற்றினர். அதன் விளைவாக, வடக்கே உள்ள பட்டாணி சமவெளியில் உள்நாட்டு அமைதியின்மை நிலவியது. அங்கு இருந்த மக்கள் பெருமளவில் வெளியேறினர்.
# ரெமான் இராச்சியம்

## சயாம் படையெடுப்பு

1808-ஆம் ஆன்டில், துவான் மன்சோர், ரெமான் இராச்சியப் பகுதிக்கு அதிக அரசியல் சுயாட்சி கிடைப்பதற்கு ஆர்வம் கொண்டார். பட்டாணி மேலாதிக்கத்தில் இருந்து விடுபட ரெமான் இராச்சியத்தின் விடுதலைக்கான தன் நடவடிக்கைகளைத் தொடங்கினார். அந்த விடுதலைப் பிரசாரம் ஓர் உள்நாட்டுப் போராக மாறியது.  
இதன் தொடர்ச்சியாக, சயாமியர்கள், பட்டாணி இராச்சியத்தைத் தாக்குவதற்குத் தம் படைகளை அனுப்பினர். அந்தத் தாக்குதலில் சயாமியர்கள், வெற்றிபெற்றனர். மேலும் அந்தத் தாக்குதலினால் பட்டாணி இராச்சியம் பெரிய அளவில் பாதிக்கப்பட்டது.
# ரெமான் இராச்சியம்

## பிரித்தானிய-சயாமிய உடன்படிக்கை 1909

1909 மார்ச் 10-ஆம் தேதி ஐக்கிய இராச்சியத்திற்கும் சயாம் இராச்சியத்திற்கும் இடையே பாங்காக்கில் ஓர் ஒப்பந்தம் கையெழுத்தானது. அதற்கு பிரித்தானிய-சயாமிய உடன்படிக்கை (1909) அல்லது **பாங்காக் ஒப்பந்தம் (1909)** (*Anglo-Siamese Treaty of 1909* அல்லது *Bangkok Treaty of 1909*) என்று பெயர்.  
இந்த ஒப்பந்தத்தின் மூலமாகப் புதிய மலேசியா-தாய்லாந்து எல்லை நிறுவப்பட்டது. இப்போதைய பட்டாணி, நாரதிவாட், சொங்காலா, சத்துன், யாலா ஆகிய பகுதிகள் தாய்லாந்து நாட்டின் கட்டுப்பாட்டிற்குள் நிலை நிறுத்தப் படுத்தப்பட்டன. கெடா மாநிலம், பெர்லிஸ் மாநிலம், கிளாந்தான் மாநிலம், திராங்கானு மாநிலம் எனும் மலாய் மாநிலங்களைத் தாய்லாந்து அரசாங்கம் பிரித்தானிய மலாயா அரசாங்கத்திடம் ஒப்படைத்தது.
# ஆர். எல். வி. இராமகிருஷ்ணன்

**ஆர். எல். வி. இராமகிருஷ்ணன்** (*R. L. V. Ramakrishnan*), இந்தியாவின் கேரளா மாநிலத்தைச் சேர்ந்த மோகினியாட்டக் கலைஞர் மற்றும் திரைப்பட நடிகர் ஆவார்.
2001ஆம் ஆண்டு கோட்டயத்தில் உள்ள மகாத்மா காந்திப் பல்கலைக்கழக நடனக் கலைஞராக இருந்தார்.  
இவர் மோகினியாட்டக் கலைக்காக 2021ல் கேரளா சங்கீத நாடக அகாதாமி விருது பெற்றவர். இவர் மறைந்த திரைப்பட நடிகர் கலாபவன் மணியின் சகோதரர் ஆவார்.  
தனது சகோதரர் கலாபவன் மணி சாலக்குடியில் நிறுவிய *கலாகிரகம்* எனும் மோகினியாட்டம் கலைக் குழுவின் தலைமை ஆசிரியாக இராமகிருஷ்ணன் பணியாற்றினார். மேலும் காலடியில் உள்ள சங்கராச்சாரியார் சமஸ்கிருத பல்கலைக்கழகத்தில் மோகினியாட்டம் தொடர்பாக கௌரவ விரிவுரையாளராகவும் பணியாற்றினார்.
# தூதரக அலுவலகம்

**வெளிநாட்டு தூதரக அலுவலகம்** (*Embassy*) என்பது ஒரு நாட்டின் அதிகாரப்பூர்வ அலுவலகம் ஆகும்.. இது பொதுவாக மற்ற நாட்டின் தலைநகரங்களில் செயல்படும். அங்குதான் சொந்த நாட்டின் தூதுவர் மற்றும் பிற அலுவலர்கள் வேலை செய்கிறார்கள். இரு அரசாங்கங்களுக்கிடையேயான உறவுகளை பேணும் பெரும்பாலான இராஜதந்திர பேச்சுக்கள் தூதரக அலுவலகம் வாயிலாக நடக்கிறது. தூதரக அலுவலர்கள் தங்கள் நாட்டை நடத்தும் அரசினை பிரதிநிதித்துவப்படுத்துகிறார்கள். ஒரு நாட்டின் தூதரக அலுவலகம், முழு நாட்டின் நலன்களையும் பிரதிநிதித்துவப்படுத்துகிறது மற்றும் இரு நாடுகளுக்கும் இடையிலான உறவுக்கு முழுப் பொறுப்பாகும்.  
பொதுவாக தூதரகத்தின் தலைவராக ஒரு தூதவர் (Ambassador) இருப்பார். அவருக்கு உதவிட உயர் ஆணையர் அல்லது தூதரக அதிகாரிகளாகவும் இருக்கலாம்.
# தூதரக அலுவலகம்

## இந்தியாவின் வெளிநாட்டு தூதரக அலுவலகங்கள்

இந்தியாவின் வெளிநாட்டு தூதரக அலுவலங்கள், இந்திய வெளியுறவு அமைச்சகத்தின் கீழ் செயல்படுகிற்து.
# தூதரக அலுவலகம்

## இதனையும் காண்க

- தூதரகங்களின் பட்டியல், இந்தியா
# வெள்ளலூர் படுகொலை

**வெள்ளலூர் படுகொலை** (*Vellaloor massacre*) என்பது இந்திய மாநிலமான தமிழ்நாட்டின் மதுரை மாவட்டத்தில் மேலூர் வட்டத்திற்கு அருகிலுள்ள வெள்ளலூர் கிராமத்தில் கிட்டத்தட்ட 5000 மக்கள் கொல்லப்பட்டதைக் குறிக்கிறது. பிரித்தானிய கிழக்கிந்திய நிறுவனத்தின் இராணுவத் தளபதி ரம்லே இந்த படுகொலைக்கு உத்தரவிட்டார். கிழக்கிந்திய நிறுவனத்திற்கு வரி செலுத்த மறுத்ததால் பழங்குடி மக்கள் படுகொலை செய்யப்பட்டனர். இந்த படுகொலை சென்னை அரசின் 1767 ஆண்டு அரசிதழில் பதிவு செய்யப்பட்டுள்ளது.
# வெள்ளலூர் படுகொலை

## பின்னணி

நிறுவனத்திற்கு வரி செலுத்துவதை கள்ளர்கள் எதிர்த்தனர். இதனால் கேப்டன் ரம்லேயின் கீழ் ஐந்து படைப்பிரிவுகள் மற்றும் 1,500 குதிரைப்படைகள் அடங்கிய இராணுவ வீரர்கள் வரி வசூலிக்க அனுப்பப்பட்டனர். கிராமங்கள் தற்காப்பு நிலைகளை மேற்கொண்டு வரிகளை செலுத்த மறுத்தன. தளபதி ரம்லே கிராமத்திற்கு தீ வைக்குமாறு உத்தரவிட்டார். மேலும் தீயிலிருந்து தப்பிக்கும் அனைவரும் (ஆண்கள், பெண்கள் மற்றும் குழந்தைகள்) கிழக்கிந்திய நிறுவனத்தின் சிப்பாய்களால் கொல்லப்பட்டனர். இதன் விளைவாக வெள்ளாலப்பட்டியில் 3000க்கும் மேற்பட்டோர் கொல்லப்பட்டனர். இந்த சம்பவம் சுற்றியுள்ள பிற கிராமங்களை நிறுவனத்திற்கு அடிபணியச் செய்து தங்கள் வரிகளை செலுத்தச் செய்தது.  
சிறுது காலத்திற்குப் பிறகு, கிழக்கிந்திய நிறுவனத்தின் அலுவலக உதவியாளர்கள் மீதான தாக்குதலை கள்ளர்கள் மேற்கொண்டனர். இதைத் தொடர்ந்து தளபதி ரம்லே மற்றொரு தாக்குதலுக்கு உத்தரவிட்டார். இதன் விளைவாக மேலும் 2,000 பேர் கொல்லப்பட்டனர்.
# வெள்ளலூர் படுகொலை

## பதிவுகள்

இந்த நிகழ்வுகளுக்கு முன்னதாக முஸ்லிம் மற்றும் பிரித்தானிய படையெடுப்பாளர்களுக்கு வரி செலுத்த மறுத்து பல கிளர்ச்சிகள் கள்ளர்களால் நடத்தப்பட்டது.  
தமிழ்ச் சங்க இலக்கியம் உட்பட இந்திய பாரம்பரிய இலக்கியங்கள் மன்னர்களை ஒரு வழக்கமாக மட்டுமே மகிமைப்படுத்தியுள்ளன. எனவே சாமானிய மக்கள் மீதான இந்த படுகொலை அந்தக் காலத்தின் சமகால இலக்கியங்களில் குறிப்பிடப்படவில்லை. இருப்பினும் இந்த சம்பவம் நாட்டுப்புறக் கதைகளாகவும், சென்னை மாகாண அரசாங்கத்தின் அதிகாரப்பூர்வ பதிவுகளிலும் உள்ளது.
# வெள்ளலூர் படுகொலை

## கைது

தளபதி ரம்லே ஆரணியில் சிறையில் அடைக்கப்பட்டார். பின்னர் 1783 ஆம் ஆண்டில் இரண்டாவது ஆங்கிலேய-மைசூர் போரின் போது ஸ்ரீரங்கப்பட்டணத்திர்கு குடிபெயர்ந்தார் என்று பின்னர் குறிப்பிடப்பட்ட குறிப்புகள் தெரிவிக்கின்றன.
# கொன்றால் பாவம்

***கொன்றால் பாவம்*** (*Kondraal Paavam*) என்பது 2023 ஆம் ஆண்டு வெளியான இந்திய தமிழ் குற்றவியல் பரபரப்பூட்டும் திரைப்படம் ஆகும். தயாள் பத்மநாபன் எழுதி இயக்கிய இப்படத்தை ஐன்ஃபாக் ஸ்டுடியோஸ் பதாகையின் கீழ் பிரதாப் கிருஷ்ணா, மனோஜ் குமார் ஆகியோர் தயாரித்தனர். இதில் வரலட்சுமி சரத்குமார், சந்தோஷ் பிரதாப், ஈஸ்வரி ராவ், சார்லி ஆகியோர் முதன்மைப் பாத்திரங்களை ஏற்று நடித்துள்ளனர் இப்படம் 10 மார்ச் 2023 அன்று வெளியானது. இப்படம் இப்பட இயக்குனரின் சொந்த கன்னட படமான *ஆ கராள ராத்திரி* (2018) படத்தின் மறுஆக்கமாகும். அது ரூபர்ட் புரூக்கின் ஆங்கில நாடகமான லிதுவேனியாவிலிருந்து மொழிபெயர்க்கப்பட்ட மோகன் ஹப்புவின் கன்னட நாடகத்தை அடிப்படையாகக் கொண்டது.
# கொன்றால் பாவம்

## கதை

தமிழ்நாட்டின் உட்புறத்தில் அமைந்துள்ள ஒரு சிறிய கிராமத்தில், வயதான இணையரான கருப்புசாமி, வள்ளியம்மாள், அவர்களது முதிர்கன்னி மகளான மல்லிகா ஆகியோரைக் கொண்ட ஒரு ஏழைக் குடும்பம் வாழ்கிறது. ஒரு நாள் கோடாங்கி அவர்களுக்கு வரும் அதிர்ஷ்டம் குறித்து குடுகுடுப்பை அடித்து குறிசொல்கிறான். ஒரே இரவில் அவர்களின் அதிர்ஷ்டத்தால் வாழ்வு வியத்தகு முறையில் மாறும் என்று கணித்துக் கூறுகிறான். மேலும் அதை சிறந்ததாகவோ அல்லது மோசமானதாகவோ மாற்றிக் கொள்வது அவர்களுடைய கையில் உள்ளது என்கிறான். அதே நாளில், அர்ஜூணன் என்ற அந்நியன் இரவு தங்க வீட்டில் இடம் கேட்கிறான். முதலில் அவர்கள் தயக்கம் காட்டினாலும், பின்னர் அவனை வீட்டிற்குள் அழைத்துக்கொள்கின்றனர்.  
அர்ஜூணன் அந்தக் குடும்பத்தின் பொருளாதார சிக்கல்கள் குறித்து தெரிந்து கொள்கிறான். அவன் பணமும் நகைகளும் நிறைந்த தன் பெட்டியை அவர்களுக்குக் காட்டுகிறான். கடினமாக உழைத்தனால் தனது வாழ்நிலை மாறியது என்று கூறுகிறான். இதுபோல அவர்களாலும் முடியும் என்று அவர்களுக்கு நம்பிக்கையூட்டுகிறான். அர்ஜூணனின் அழகு, அவனிடமுள்ள பணம் ஆகியவற்றைக் கண்டு அவனிடம் மல்லிகா மயங்குகிறாள். அவனைக் கவர்ந்திழுக்க முயன்று அவனால் கட்டிக்கப்படுறாள். பின்னர் மல்லிகா தன் பெற்றோரிடம் அர்ஜூணனைக் கொன்று, அவனிடம் உள்ள தங்கம், பணத்தைக் கவர்ந்து தங்கள் பொருளாதார நிலையை மாற்றிக் கொள்ளலாம் என்று சொல்கிறாள். பெற்றோர்கள் தயங்கினாலும், பின்னர் அவர்கள் அவளின் திட்டத்துக்கு ஒப்புக்கொள்கிறார்கள்.  
அந்தக் குடும்பத்தினர் அர்ஜூணைக் கொன்றார்களா அவர்களின் குடும்பச் சிக்கல்கள் தீர்ந்தனவா என்பதே கதையின் முடிவாகும்.
# கொன்றால் பாவம்

## தயாரிப்பு

இப்படத்தின் படப்பிடிப்பு 28 அக்டோபர் 2022 அன்று தொடங்கியது.
# கொன்றால் பாவம்

## வரவேற்பு

இப்படம் 2023 மார்ச் 10 அன்று தமிழகம் முழுவதும் வெளியானது. *தி டைம்ஸ் ஆஃப் இந்தியாவின்* லோகேஷ் பாலச்சந்திரன் படத்திற்கு 5 நட்சத்திரங்களில் 3 நட்சத்திரங்களைக் கொடுத்து, "கொன்றால் பாவம் படத்தில் குறைபாடுகள் இருந்தாலும், தீவிரமான பாத்திரங்களும், திரைக்கதையும் பார்க்கத் தகுந்ததாக மாற்றுகின்றன" என்று குறிப்பிட்டார். *தினத்தந்தி* விமர்சகர் கலவையான விமர்சனம் வழங்கினார், "சலிப்பூட்டலற்ற குற்றவியல் மற்றும் பரபரப்பூட்டும் கதையை இயக்குநர் தயாள் பத்மநாபன் இயக்கியிருப்பது சிறப்பு. உள்ளுணர்சிப்பாங்கு, காதல், துரோகம் என அனைத்து உணர்வுகளையும் சமமாக கலந்து ரசிகர்களை திருப்திப்படுத்தியிருக்கிறார்." *தி நியூ இந்தியன் எக்ஸ்பிரசின் சந்தினி ஆர்* "ஒரு பயனுள்ள சஸ்பென்ஸ் நாடகம் அழுத்தமான நிகழ்வுகளைக் கொண்டுள்ளது" என்று குறிப்பிட்டார். மேலும் 5 நட்சத்திரங்களில் 3 நட்சத்திரங்களை வழங்கினார்.  
*ஜீ நியூசின்* ஒரு விமர்சகர் "ஒவ்வொரு கதாபாத்திரமும் கொன்றால் பாவம் திரைப்படத்தை தாங்கி நிற்கிறது. நடிகர்களின் நடிப்பு கதைக்கு வலு சேர்க்கிறது" என்று குறிப்பிட்டார். *தினமலரின்* ஒரு விமர்சகர் 5 புள்ளிகளுக்கு 3 புள்ளிகளைக் கொடுத்தார்.
# ஈரயோடோசில் சல்பேட்டு

**ஈரயோடோசில் சல்பேட்டு** (*Diiodosyl sulfate*) என்பது (IO)<sub>2</sub>SO<sub>4</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். அயோடினும் கந்தக அமிலமும் சேர்ந்து இந்த கார உப்பு உருவாகிறது. மஞ்சள் நிறத்தில் படிகங்களாக ஈரயோடோசில் சல்பேட்டு உருவாகிறது.
# ஈரயோடோசில் சல்பேட்டு

## தயாரிப்பு

அயோடிக் அமிலமும் கந்தக அமிலமும் சேர்ந்து வினைபுரிந்து ஈரயோடோசில் சல்பேட்டு உருவாகிறது:  
:2 HIO<sub>3</sub> + H<sub>2</sub>SO<sub>4</sub> → (IO)<sub>2</sub>SO<sub>4</sub> + O<sub>2</sub> + 2 H<sub>2</sub>O  
கந்தக அமிலத்திலுள்ள அயோடின் கரைசல் வழியாக ஓசோனாக்கப்பட்ட ஆக்சிசனைச் சேர்த்தால் வினை நிகழ்ந்து ஈரயோடோசில் சல்பேட்டு உருவாகிறது.  
:I<sub>2</sub> + 3 O<sub>3</sub> + H<sub>2</sub>SO<sub>4</sub> → (IO)<sub>2</sub>SO<sub>4</sub> + 3 O<sub>2</sub> + H<sub>2</sub>O
# ஈரயோடோசில் சல்பேட்டு

## இயற்பியல் பண்புகள்

ஈரயோடோசில் சல்பேட்டு மஞ்சள் நிறத்தில் நீருறிஞ்சும் படிகங்களாக உருவாகிறது. குளிர்ந்த நீரில் குறைவாகக் கரைகிறது.  
அடர் கந்தக அமிலத்தில் ஈரயோடோசில் சல்பேட்டு கரையும். பின்னர் இதை இக்கரைசலில் இருந்து மறுபடிகமாக்கலாம்.
# ஈரயோடோசில் சல்பேட்டு

## வேதிப் பண்புகள்

வளிமண்டல ஈரப்பதத்தின் செல்வாக்கினால் ஈரயோடோசில் சல்பேட்டு நீராற்பகுப்புக்கு உட்பட்டு அயோடின், அயோடிக் அமிலம் மற்றும் கந்தக அமிலமாக சிதைகிறது.  
ஈரயோடோசில் சல்பேட்டை சூடுபடுத்தினாலும் சிதைவடைகிறது:  
:4(IO) <sub>2</sub> SO <sub>4</sub> → 2I<sub>2</sub>O<sub>5</sub> + 2I<sub>2</sub> + 4SO<sub>3</sub> + O<sub>2</sub>  
கந்தக(VI) ஆக்சைடுடன் ஈரயோடோசில் சல்பேட்டு வினையில் ஈடுபடுகிறது:  
:(IO)<sub>2</sub>SO<sub>4</sub> + 2SO<sub>3</sub> → I<sub>2</sub>(SO<sub>4</sub>)<sub>3</sub>  
அடர் கந்தக அமிலத்துடன் சேர்ந்து ஓர் அமில உப்பை ஈரயோடோசில் சல்பேட்டு உருவாக்குகிறது:  
:(IO)<sub>2</sub>SO<sub>4</sub> + H<sub>2</sub>SO<sub>4</sub> → 2 IOHSO<sub>4</sub>
# சந்திர பிரகாசு ஜோசி

**சந்திர பிரகாசு ஜோசி** (*Chandra Prakash Joshi*; பிறப்பு 4 நவம்பர் 1975) ஓர் இந்திய அரசியல்வாதியும் சித்தோர்கர் மக்களவைத் தொகுதியிலிருந்து 16, 17, 18ஆவது மக்களவைக்கு தேர்ந்தெடுக்கப்பட்ட நாடாளுமன்ற மக்களவை உறுப்பினரும் ஆவார். இவர் 2014-இல் முதல் முறையாக மக்களவைக்கு உறுப்பினராகத் தேர்ந்தெடுக்கப்பட்டார். 2013ஆம் ஆண்டில் இராஜத்தானில் பாரதிய ஜனதா கட்சி மாநிலத் தலைவராக நியமிக்கப்பட்டார். இவர் ஆர்எஸ்எஸ் பின்னணியிலிருந்து வந்தவர்.
# சந்திர பிரகாசு ஜோசி

## வகித்தப் பதவிகள்

இராசத்தான், பாரதிய ஜனதா யுவ மோர்ச்சா மாநிலத் தலைவராக பணியாற்றிய இவர் பாரதிய ஜனதா கட்சியின் முன்னாள் மாநிலத் தலைவரும் ஆவார்.
# சத்தீசு பக்ராசி

**சத்தீசு சந்திர பக்ராசி** (*Satish Pakrashi*) இந்தியாவைச் சேர்ந்த ஒரு பொதுவுடைமைப் புரட்சியாளரும் சுதந்திர போராட்ட வீரரும் ஆவார். 1893 ஆம் ஆண்டு திசம்பர் மாதம் இவர் பிறந்தார். மேற்கு வங்க சட்டமன்ற உறுப்பினராகவும், இந்தியப் பொதுவுடைமைக் கட்சியின் மூத்த தலைவராகவும் இருந்தார்.
# சத்தீசு பக்ராசி

## ஆரம்பகால வாழ்க்கையும் மரணமும்

சத்தீசு சந்திர பக்ராசி 1893 டிசம்பரில் வங்காள மாகாணத்தின் (நவீன வங்காளதேசம்) டாக்கா மாதவ்திகி கிராமத்தில் பிறந்தார். இவரது தந்தையின் பெயர் சகதீசுசந்திர பக்ராசியாகும். இவரது தாயின் பெயர் மிருணாளினி பக்ராசி என்பதாகும்.  
சத்தீசு பக்ராசி தீவிர நோயால் பாதிக்கப்பட்டு 1973 ஆம் ஆண்டு திசம்பர் மாதம் 31 ஆம் நாளன்று கல்கத்தா மருத்துவமனையில் இறந்தார்.
# சத்தீசு பக்ராசி

## அரசியல் வாழ்க்கை

ஆறு ஆண்டுகள் மேற்கு வங்க சட்டமன்ற உறுப்பினராக சத்தீசு பக்ராசி இருந்தார்.  
1929 ஆம் ஆண்டு திசம்பர் மாதம் 19 ஆம் தேதியன்று இந்தியாவில் பிரித்தானிய காலனித்துவ ஆட்சி<nowiki/>க்கு எதிராக ஆயுதக் கிளர்ச்சியைத் திட்டமிட்டதற்காக சத்தீசு மற்றும் பிறரை பிரித்தானியப் படைகள் கைது செய்து 7 ஆண்டுகள் செல்லுலார் சிறையில் அடைத்தனர். பின்னர் இவர் 1938 ஆம் ஆண்டில் விடுவிக்கப்பட்டார்.
# அஞ்சனா தேவி சௌத்ரி

**அஞ்சனா தேவி சௌத்ரி** (Anjana Devi Chaudhary) இந்தியாவின் இராசத்தான் மாநிலம் சிகர் நகரத்தைச் சேர்ந்த ஒரு சுதந்திரப் போராட்ட வீரர் மற்றும் எழுத்தாளர் ஆவார். சுதந்திரப் போராட்டத்தின் போது கைது செய்யப்பட்ட இராசத்தான் மாநிலத்தைச் சேர்ந்த முதல் பெண் என்ற சிறப்புக்கு உரியவர். பிச்சோலியா விவசாயிகள் இயக்கத்திலும் இவர் ஈடுபட்டார், பிச்சோலியாவில் 500 பெண்கள் கொண்ட ஊர்வலத்தை வழிநடத்தினார். இதன் விளைவாக அவர் கைது செய்யப்பட்டு பூந்தி இராச்சியத்திலிருந்து நாடுகடத்தப்பட்டார். சமூக சீர்திருத்தவாதியும் காலனித்துவ எதிர்ப்பு தேசியவாதியுமான இராம் நாராயண் சவுத்ரி இவரது கணவராவார். இந்திய தேசிய காங்கிரசு கட்சியில் ஒரு தொண்டராகவும் ஆர்வலராகவும் அஞ்சனா தேவி இருந்தார்.  
1921 ஆம் ஆண்டு முதல் 1924 ஆம் ஆண்டு வரை பெண்களின் அரசியல் விழிப்புணர்வை உயர்த்த இவர் முயன்றார். முதலில் அரசியல் மற்றும் தன்னார்வப் பணிகளைப் பற்றி தனது கணவர் இராம் நாராயண் சௌத்ரியிடம் கற்றுக்கொண்டார். 1930 ஆம் ஆண்டில் ஒத்துழையாமை இயக்கத்தில் பங்கேற்றதற்காக இவர் இரண்டு முறை சிறையில் அடைக்கப்பட்டார்.
# 2-குளோரோநிக்கோட்டினிக்கு அமிலம்

**2-குளோரோநிக்கோட்டினிக்கு அமிலம்** (*2-Chloronicotinic acid*) என்பது C<sub>6</sub>H<sub>4</sub>ClNO<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். நிக்கோட்டினிக்கு அமிலத்தினுடைய ஆலசனேற்ற வழிப்பெறுதியாக இச்சேர்மம் கருதப்படுகிறது. ஓர் உயிரினம், திசு அல்லது செல் மீது தாக்கத்தை ஏற்படுத்தும் பூஞ்சைக் கொல்லியான போசுகலிட்டு, களைக்கொல்லியான இருபுளூபெலிக்கன் உள்ளிட்ட உயிரியக்கச் சேர்மங்கள் தயாரிப்பில் ஓர் இடைநிலைச் சேர்மமாக இது பயன்படுகிறது. நிகோட்டினிக் அமிலம் அல்லது தொடர்புடைய நிகோட்டினைல் சேர்மங்களின் N-ஆக்சைடை குளோரினேற்றம் செய்து 2-குளோரோநிக்கோட்டினிக்கு அமிலம் தயாரிக்கப்படுகிறது. இவ்வினையில் 2-ஐதராக்சிநிக்கோட்டினிக்கு அமிலத்தின் அமிலத்தின் ஐதராக்சில் குழு பதிலீடு செய்யப்படுகிறது. அல்லது பல்வேறு அக்ரோலின் வழிப்பெறுதிகளின் சுழற்சியை உள்ளடக்கிய தோமினோ வினை மூலம் இது தயாரிக்கப்படுகிறது.
# கேலங்கா

**கேலங்கா** (*Kelanga*) என்பது இந்திய மாநிலமான அரியானாவின் பிவானி மாவட்டத்தில் உள்ள ஒரு கிராமமாகும். கலிங்கா என்ற பெயராலும் இக்கிராமம் அறியப்படுகிறது. பிவானி மாவட்ட தலைமையக நகரத்திலிருந்து சுமார் 20 கிலோமீட்டர் (12 மைல்) வடகிழக்கில் இக்கிராமம் அமைந்துள்ளது. 2011 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின்படி, இந்த கிராமத்தில் 2,628 குடும்பங்கள் இருந்தன. இதில் மொத்தம் 13,910 மக்கள் வாழ்ந்து வந்தனர். இம்மக்கள் தொகையில் 7,404 ஆண்களும் 6,506 பெண்களும் இருந்தனர். கலிங்கா கிராமம் 3 பிரிவுகளாகப் பிரிக்கப்பட்டுள்ளது. பனாகு -சவாய் பனா, ராச்சூ பனா, அம்ரு பனா என்பவை அம்மூன்று பிரிவுகளாகும். ஒவ்வொரு பனாவும் அதன் சொந்த பஞ்சாயத்தைக் கொண்டுள்ளது. இந்த கிராமத்தில் 3 அரசு பள்ளிகள், 1 ஆயுர்வேத மருத்துவமனை, 1 கால்நடை மருத்துவமனை மற்றும் ஒரு தபால் அலுவலகம் ஆகிய அலுவலகங்கள் உள்ளன. இந்த கிராமத்தில் கல்வியறிவு விகிதம் 72.62% ஆகும். ஆண்களின் கல்வியறிவு விகிதம் 80.82% ஆகவும், பெண்களின் கல்வியறிவு சதவீதம் 63.32% ஆகவும் உள்ளது.  
சுதந்திர போராட்ட வீரர் பண்டிட் நெகிராம் சர்மா கலிங்கா கிராமத்தைச் சேர்ந்தவர். கிராம மக்கள் பாபா குகா, தேவி மா, சதி தாதி, பாபா மவுனி தேவ் ஆகியோரை வணங்குகிறார்கள். குடியரசுத் தலைவர் ஏ. பி. ஜே. அப்துல் கலாம் 2007 ஆம் ஆண்டு மே மாதம் 25 ஆம் தேதியன்று கலிங்கா கிராமத்திற்கு வந்திருந்தார். இதன் விளைவாக, கிராமம் குறிப்பிடத்தக்க வளர்ச்சியைக் கண்டது. இந்த கிராமம் மத்திய அரசின் ஆதர்சு காவ்ன் என்ற திட்டத்திற்கு உட்பட்டதாக அறிவிக்கப்பட்டது. ஒவ்வோர் ஆண்டும் இராணுவம், கடற்படை மற்றும் விமானப்படையில் பல இளைஞர்கள் தேர்ந்தெடுக்கப்படுவதால், இந்த கிராமத்தின் இளைஞர்கள் பாதுகாப்புப் படைகளில் சேர பெரும் ஆர்வம் கொண்டுள்ளனர்.
# வரைவு:பாம்பே டையிங்

**பம்பாய் டையிங் & உற்பத்தி நிறுவனம் லிமிடெட்**(ஆங்கிலம்:Bombay Dyeing)
என்பது இந்தியாவின் மும்பை தலைமையிடமாகக் கொண்ட ஒரு இந்திய ஜவுளி நிறுவனமாகும். இது வாடியா குழுமத்தின் துணை நிறுவனமாக செயல்படுகிறது. மற்றும் இந்தியாவின் மிகப்பெரிய ஜவுளி உற்பத்தியாளர்களில் ஒன்றாகும்.  
இதன் தற்போதைய தலைவர் நுஸ்லி வாடியா ஆவார்.மார்ச் 2011 இல், நஸ்லியின் இளைய மகன் ஜஹாங்கிர் வாடியா நிறுவனத்தின் நிர்வாக இயக்குநராக நியமிக்கப்பட்டார், மூத்த மகன் நெஸ் வாடியா நிறுவனத்தின் கூட்டு மேலாளர் பதவியில் இருந்து ராஜினாமா செய்தார். டாடா குழுமத்தின் முன்னாள் தலைவர் ரத்தன் டாடா 2013 வரை இயக்குநர் குழுவில் இருந்தார். அவர் ராஜினாமா செய்து சைரஸ் மிஸ்திரி பொறுப்பேற்றார்.  
பாம்பே டையிங், ரிலையன்ஸ் இண்டஸ்ட்ரீஸ் லிமிடெட்டின் மறைந்த திருபாய் அம்பானி மற்றும் கல்கத்தாவைச் சேர்ந்த சணல் பரோன் மறைந்த அருண் பஜோரியா ஆகியோருடனான அதன் சண்டையைச் சுற்றியுள்ள பல்வேறு சர்ச்சைகளுக்காக, மற்ற விஷயங்களைத் தவிர, அடிக்கடி செய்திகளில் இருந்தது.
# ஆந்திரப் பிரதேசத்தின் கடற்கரை

**ஆந்திரப் பிரதேசத்தின் கடற்கரை** (*Coastline of Andhra Pradesh*) வங்காள விரிகுடாவில் இந்திய தீபகற்பத்தின் தென்கிழக்கு கடற்கரையில் அமைந்துள்ளது. இக்கடற்கரை பிரித்தானிய இந்தியாவின் சென்னை மாகாணத்தின் முன்னாள் நிர்வாகப் பிரிவான வடக்கு சர்க்கார் மாவட்டங்களின் ஒரு பகுதியாகும். 975 கிமீ (606 மைல்) நீளம் கொண்ட இக்கடற்கரை குசராத்து மற்றும் தமிழ்நாட்டிற்கு அடுத்தபடியாக இந்தியாவின் மூன்றாவது மிக நீளமான கடற்கரையைக் கொண்டுள்ளதாக அறியப்படுகிறது. இக்கடலோர நடைபாதையில் பல துறைமுகப்பட்டினங்கள், துறைமுகங்கள், மணல் நிறைந்த கடற்கரைகள், வனவிலங்குகள் மற்றும் பறவைகள் சரணாலயங்கள், நன்னீர் ஏரிகள் மற்றும் முகத்துவாரங்கள் அமைந்துள்ளன.
# ஆந்திரப் பிரதேசத்தின் கடற்கரை

## புவியியல்

இக்கடற்கரையானது சிறீகாகுளம் மாவட்டத்தில் உள்ள இச்சாபுரத்திலிருந்து திருப்பதி மாவட்டம் வரை நீண்டு, புவியியல் ரீதியாக ஒரிசா மற்றும் தமிழ்நாடு கடற்கரைகளுக்கு இடையில் அமைந்துள்ளது. கரையோர ஈரநிலங்கள் 1,140.7 சதுரகிலோமீட்டர் (440.4 சதுர மைல்) பரப்பளவைக் கொண்டுள்ளன.
# ஆந்திரப் பிரதேசத்தின் கடற்கரை

## கனிம வளம்

ஆந்திரப் பிரதேசத்தின் கடலோரப் பாதையில் கடற்கரை மணல், இல்மனைட்டு, இலுகோக்சென் மற்றும் மோனாசைட்டு போன்ற கனரக கனிமப் படிவுகள் போன்ற கனிமங்கள் நிறைந்துள்ளன. மாநிலக் கடற்கரையில் கடற்கரை மணலில் 241 மில்லியன் டன் கனிம இருப்புக்கள் இருப்பதாக மதிப்பிடப்பட்டுள்ளது.  
சிலிக்கா மணல் இருப்பு பிரகாசம், நெல்லூர் மற்றும் குண்டூர் மாவட்டங்களின் கடலோரப் பகுதிகளில் காணப்படுகிறது. மேலும் அவை மணல், சோடியம் சிலிக்கேட்டு, பீங்கான் மற்றும் கண்ணாடி உற்பத்தி போன்ற பல்வேறு நோக்கங்களுக்காகப் பயன்படுத்தப்படுகின்றன. கர்னூல் மாவட்டத்தின் ஓர்வகலில் குவார்ட்சைட்டுகள் காணப்படுகின்றன.
# ஆந்திரப் பிரதேசத்தின் கடற்கரை

## கடல் வர்த்தகம்

இடைக்காலத்தில், ஆங்கிலேயர்களும், டச்சுக்காரர்களும் இந்தியாவின் கடற்கரையோரத்தில் வர்த்தகத்தில் ஈடுபட்டுள்ளனர். ஆந்திரப் பிரதேச கடற்கரையும் அவர்களது இலக்குகளில் ஒன்றாக இருந்தது. பீமுனிப்பட்டினம் போன்ற சில கடற்கரை நகரங்களில் இதற்கான சான்றுகள் உள்ளன. கடற்கரையோரம் பெரிய, இடைநிலை மற்றும் சிறிய துறைமுகங்கள் மற்றும் பிற நாடுகளுடன் கடல் வணிகத்திற்கான மீன்பிடி துறைமுகங்கள் உள்ளன. விசாகப்பட்டினம் துறைமுகம் கிழக்கு கடற்கரையில் உள்ள மிகப்பெரிய துறைமுகமாகும். மேலும்சிறீகாகுளம் மாவட்டத்திற்கும் நெல்லூர் மாவட்டத்தில் உள்ள கிருட்டிணாப்பட்டினம் துறைமுகத்திற்கும் இடையே வேறு பல துறைமுகங்கள் இருந்துள்ளன.
# ஆந்திரப் பிரதேசத்தின் கடற்கரை

## புயல் பாதிப்புகள்

வங்காள விரிகுடாவில் 1892-1997 காலகட்டத்தில் கடலோரப் பகுதியில் 71 சூறாவளிகள் பதிவாகி, கடுமையான சூறாவளிகள் அடிக்கடி ஏற்படுவதற்கு அறியப்படுகிறது. நெல்லூர் மாவட்டம் 11 கடுமையான மற்றும் 21 சாதாரண புயல்களுடன் முன்னிலையில் உள்ளது. வெள்ளப் பாதுகாப்பு இல்லாதது, நீர்ப்பாசன அமைப்புகள், வடிகால் மற்றும் கரைகள் போன்ற பல காரணிகள் கடலோர மண்டலத்தில் உள்ள சொத்துக்களுக்கு கடுமையான சேதத்தை ஏற்படுத்துகின்றன.
# தலையாட்டி பொம்மைகள் (திரைப்படம்)

**தலையாட்டி பொம்மைகள்** (*Thalaiyatti Bommaigal*) என்பது 1986-இல் வெளிவந்த இந்தியத் தமிழ்த் திரைப்படமாகும். இத்திரைப்படத்தில் கவுண்டமணி, இளவரசி, வினு சக்ரவர்த்தி, ராதாரவி செந்தில் ஆகியோர் நடித்திருந்தனர். இப்படத்தை தூயவன் தயாரித்தார்.
# தலையாட்டி பொம்மைகள் (திரைப்படம்)

## நடிகர்கள்

- கவுண்டமணி
- ராதாரவி
- வினு சக்ரவர்த்தி
- இளவரசி
- கல்பனா
- அருணா
- செந்தில்
- நளினிகாந்த்
# தலையாட்டி பொம்மைகள் (திரைப்படம்)

## பாடல்கள்

இத்திரைப்படத்திற்கு கங்கை அமரன் இசையமைத்திருந்தார். பாடல் வரிகளை கவிஞர் வாலி எழுதியிருந்தார்.  
1. ஏ ஆத்தா உன்ன பாத்தா
1. கண்ணா கண்ணா நீ யாரடா
1. கூவம் மணக்குற சீமையிது
1. போடுங்கடி சந்தனத்த
# வின்சென்ட் பவுலோஸ்

**வின்சென்ட் மார் பவுலோஸ்** (*Vincent Paulos*; பிறப்பு: பிப்ரவரி 20, 1964) தமிழ்நாட்டில் கன்னியாகுமரி மாவட்டத்தில் உள்ள மார்த்தாண்டத்தின் சீரோ-மலங்கரா கத்தோலிக்க எபார்ச்சியின் பெருநகர ஆயர் ஆவார்.
# வின்சென்ட் பவுலோஸ்

## ஆரம்பகால வாழ்க்கை.

பவுலோஸ், தமிழ்நாடு மாநிலத்தில் கன்னியாகுமரி மாவட்டத்தில் திருவட்டாறு அருகே உள்ள குமரன்குடி கிராமத்தில் 1964ஆம் ஆண்டு பிப்ரவரி 20ஆம் தேதி பிறந்தார். இவரது பெற்றோர் கொச்சுப்பிள்ளை மற்றும் மரிய தங்கம்.  
திருவனந்தபுரத்தில் உள்ள புனித அலோசியஸ் செமினரியில் கல்வி பயின்றார்.
# வின்சென்ட் பவுலோஸ்

## அருட்பணி

பெனடிக்ட் மார் கிரிகோரியோஸ் என்பவரால் 2 சனவரி 1991 அன்று அன்னக்கரையில் இவரது இல்லத்தில் பாதிரியாராக நியமிக்கப்பட்டார்.
# பட்டாணி இராச்சியம்

**பட்டாணி இராச்சியம்** (மலாய் மொழி: *Kerajaan Patani*; ஆங்கிலம்: *Sultanate of Patani}* ஜாவி: كسلطانن ڤطاني ) என்பது 1400-ஆம் ஆண்டுகளில், தாய்லாந்தின் தென்பகுதியில் இருந்த முன்னாள் மலாய் இராச்சியம் ஆகும்.  
இந்த இராச்சியம் இப்போதைய தாய்லாந்து மாநிலங்களான பட்டாணி மாநிலம் *(Pattani),* யாலா மாநிலம் *(Yala),* நராத்திவாட் மாநிலம் *(Narathiwat);* மற்றும் வடக்கு தீபகற்ப மலேசியாவின் பத்து குராவ்; கிரிக், பெங்காலான் உலு, லெங்கோங், சிக் மாவட்டம், பாலிங், பாடாங் தெராப் மாவட்டம் ஆகிய நிலப் பகுதிகளை உள்ளடக்கியது.  
2-ஆம் நூற்றாண்டு தொடங்கி - 15-ஆம் நூற்றாண்டு வரை தீபகற்ப மலேசியாவின் வடக்குப் பகுதியை ஆட்சி செய்த இலங்காசுகம்; 6-ஆம் நூற்றாண்டு தொடங்கி; 7-ஆம் நூற்றாண்டு வரை தீபகற்ப மலேசியாவின் கிளாந்தான் மாநிலத்தை ஆட்சி செய்த பான் பான் இராச்சியம்; ஆகிய இரண்டு இராச்சியங்களின் வாரிசு இராச்சியமாக பட்டாணி இராச்சியம் உருவானதாக வரலாற்று ஆசிரியர்கள் கருதுகின்றனர்.
# பட்டாணி இராச்சியம்

## பொது

பட்டாணி இராச்சியம் 1400-ஆம் ஆண்டுகளில் உருவாகி இருந்தாலும், அரசர்கள் பலர் ஆட்சி செய்து இருந்தாலும், அந்த இராச்சியத்தை 1584-ஆம் ஆண்டில் இருந்து 1651-ஆம் ஆண்டு வரையில் ஆட்சி செய்த நான்கு பெண்களின் ஆட்சிக் காலத்தை ஒரு பொற்காலம் என வரலாறு கூறுகிறது.  
பட்டாணி இராச்சியத்தின் நான்கு இராணிகளில் மூத்தவவரான பட்டாணி பச்சை இராணி (மலாய் மொழி: *Ratu Ijau Patani*; ஆங்கிலம்: *Ratu Hijau (The Green Queen)*; தாய் மொழி: รายาฮิเยา) அரியணை ஏறிய பின்னர், பட்டாணி இராச்சியத்தின் பொற்காலம் தொடங்கியது என்று சொல்லப்படுகிறது. அவர் 1584-இல் அரியணை ஏறினார். இவரின் ஆட்சிக்காலம் (1584 - 1616).  
அவரைத் தொடர்ந்து பட்டாணி நீல இராணி (மலாய் மொழி: *Ratu Biru Patani*; ஆங்கிலம்: *Ratu Biru*; தாய் மொழி: รายาบีรู) அரியணை ஏறினார். இவரின் ஆட்சிக்காலம் (1616–1624).  
பட்டாணி நீல இராணியைத் தொடர்ந்து பட்டாணி ஊதா இராணி (மலாய் மொழி: *Ratu Ungu Patani*; ஆங்கிலம்: *Ratu Ungu*; தாய் மொழி: รายาอูงู) அரியணை ஏறினார். இவரின் ஆட்சிக்காலம் (1624–1635).  
அவரைத் தொடர்ந்து, பட்டாணி மஞ்சள் இராணி (மலாய் மொழி: *Ratu Kuning Patani*; ஆங்கிலம்: *Ratu Kuning (Yellow Queen)*; தாய் மொழி: ราชาสีเหลือง) இவரின் ஆட்சிக்காலம் (1635–1651).
# பட்டாணி இராச்சியம்

## சயாமிய படையெடுப்புகள்

அந்தக் காலக்கட்டத்தில், பட்டாணி இராச்சியத்தின் பொருளாதாரம்; மற்றும் இராணுவ ஆற்றல் உச்சத்தில் இருந்தன. நான்கு பெரிய சயாமிய படையெடுப்புகளை எதிர்த்துப் போராடும் அளவிற்கு பெரிதும் வலுவாக இருந்தன.  
இது 17-ஆம் நூற்றாண்டின் பிற்பகுதியில் பட்டாணி இராச்சியம் வீழ்ச்சி அயடையத் தொடங்கியது. 1786-இல் சயாம் பட்டாணி இராச்சியத்தின் மீது படையெடுத்தது. இறுதியில் பட்டாணி இராச்சியத்தின் கடைசி அரசர் 1902-இல் பதவி நீக்கம் செய்யப்பட்டார். அதன் பின்னர் பட்டாணி இராச்சியம், சயாம் மன்னராட்சியுடன் இணைக்கப்பட்டது.
# பட்டாணி இராச்சியம்

## சயாம்

சயாம் என்பது தாய்லாந்து நாட்டின் பழைய பெயராகும். 1939-ஆம் ஆண்டு வரை தாய்லாந்து நாடு, சயாம் என்று அழைக்கப்பட்டது.  
1939 சூன் 24-ஆம் தேதி தாய்லாந்து என்பது சான்றுரிமை பெயராக மாற்றம் கண்டது. இருப்பினும் மீண்டும் 1945 முதல் 1949 மே 11 வரை சயாம் என அழைக்கப்பட்டு, மீண்டும் தாய்லாந்து எனும் சொல்லுக்கு மாற்றப்பட்டது.
# பட்டாணி இராச்சியம்

## வரலாறு

பட்டாணி இராச்சியம் 1350 மற்றும் 1450-ஆம் ஆண்டுகளுக்கு இடையில் நிறுவப்பட்டதாக அறியப்படுகிறது. இருப்பினும் 1500-க்கு முந்தைய அதன் வரலாறு தெளிவாக இல்லை.  
மலாய் வரலாற்றின் படி, சயாமிய இளவரசரான சௌ ஸ்ரீ வாங்சா *(Chau Sri Wangsa),* கோத்தா மாளிகையைக் *(Kota Mahligai)* கைப்பற்றி பட்டாணி இராச்சியத்தை நிறுவினார். அவர் இசுலாத்திற்கு மாறினார். 15-ஆம் நூற்றாண்டின் பிற்பகுதியிலிருந்து 16-ஆம் நூற்றாண்டின் முற்பகுதிக் காலக்கட்டத்தில் அவர் செரி சுல்தான் அகமத் சா *(Sri Sultan Ahmad Shah)* என்ற பட்டத்தைப் பெற்றார்.
# பட்டாணி இராச்சியம்

## வரலாறு

### அயூத்தியா இராச்சியம்

15-ஆம் நூற்றாண்டின் நடுப்பகுதியில் பட்டாணி இராச்சியம் இசுலாமிய இராச்சியமாக மாறியிருக்கலாம் என்று சொல்லப்படுகிறது. சுல்தான் அகமத் சாவின் அதிகாரிகள் அனைவரும் மதம் மாற ஒப்புக்கொண்டனர். 1511-இல் போர்த்துகீசியர்கள் மலாக்காவைக் கைப்பற்றிய பிறகு, முசுலீம் வர்த்தகர்கள், மாற்று வணிகத் துறைமுகங்களை நாடியதால் பட்டாணி இராச்சியம் முக்கியத்துவம் அடைந்தது.  
அந்தக் கட்டத்தில் பட்டாணி இராச்சியத்தின் சுல்தானாக இருந்த சுல்தான் முதபர் சா, அயூத்தியாவைத் தாக்கினார். அயூத்தியாவின் அரசர் மகா சக்கராபாத் தப்பிச் சென்று விட்டார். இரண்டு மாதங்களுக்கு அரசர் மகா சக்கராபாத் திரைமறைவு வாழ்க்கை வாழ்ந்தார். அதன் பின்னர் பட்டாணி சுல்தான் முதபர் சா தன் இராச்சியத்திற்குத் திரும்பினார். இருப்பினும் அவர் பட்டாணிக்குத் திரும்பும் வழியில் 1564-இல் திடீரென காலமானார்.
# பட்டாணி இராச்சியம்

## வரலாறு

### சுல்தான் மன்சூர் சா

அவரின் சகோதரர் சுல்தான் மன்சூர் சா (1564-1572) பட்டாணியின் ஆட்சியாளரானார். மன்சூர் சா ஒன்பது ஆண்டுகள் ஆட்சி செய்தார். அவரின் மரணத்திற்குப் பிறகு, பட்டாணி இராச்சியத்தில் குழப்பங்கள் ஏற்பட்டன. அரசியல் பிரச்சினைகள் மற்றும் வன்முறைகள் நிறைந்த ஒரு காலகட்டத்தை, பட்டாணி இராச்சியம் எதிர்நோக்கியது. அதன் ஆட்சியாளர்களில் இருவர் வாரிசு சண்டையில் அவர்களின் உறவினர்களால் கொல்லப்பட்டனர். அந்தக் கொந்தளிப்பில் பட்டாணி இராச்சியத்தின் நான்கு ஆண் வாரிசுகள் பதின்ம வயதிலேயே கொல்லப்பட்டனர்.
# பட்டாணி இராச்சியம்

## பட்டாணி பச்சை இராணி

பட்டாணி இராச்சியத்தின் நான்கு இராணிகளில் மூத்தவவரான பட்டாணி பச்சை இராணி (*Ratu Hijau (The Green Queen)* 1584-இல் அரியணை ஏறினார். பட்டாணி இராச்சியத்தில் இருந்த ஆண் வாரிசுகள் அனைவரும் கொந்தளிப்பான காலக்கட்டத்தில் கொல்லப்பட்ட பின்னர், பட்டாணி இராச்சியத்தில் ஆண் வாரிசுகள் இல்லாததன் விளைவாக, பட்டாணி பச்சை இராணி முதல் இராணி ஆனார்.  
பட்டாணி இராச்சியத்தின் மீதான சயாமிய அதிகாரத்தை பட்டாணி பச்சை இராணி ஏற்றுக்கொண்டார். அத்துடன் சயாமிய அரச பதவியான பெரசாவ் (Peracau) என்ற பட்டப் பெயரையும் ஏற்றுக்கொண்டார். அவரின் ஆட்சியின் தொடக்கத்தில், அவரைக் கொலை முயற்சிகள் நடந்தன். அவருடைய பிரதமர் பெண்டகாரா காயூ கிலாட் Bendahara Kayu Kelat என்பவர் பட்டாணி பச்சை இராணியைக் கொலை முயற்சி செய்தார். அந்தத் திட்டத்தை பட்டாணி பச்சை இராணி முறியடித்தார். அதன் பின்னர் பட்டாணி இராச்சியத்தை நல்ல முரையில் ஆட்சி செய்யத் தொடங்கினார்.
# பட்டாணி இராச்சியம்

## வர்த்தக மையமாக எழுச்சி

பட்டாணி பச்சை இராணி ஆட்சிக்கு வந்த போது பட்டாணி இராச்சியத்தில் நீர் பற்றாக்குறை இருந்தது. பட்டாணி இராச்சியத்திற்கு நீர் வழங்குவதை உறுதி செய்ய ஒரு பெரிய ஆற்றைத் தடுத்து ஒரு பெரிய அணையைக் கட்டினார். அந்த அணையுடன் ஒரு பெரிய கால்வாய் தோண்டவும் உத்தரவிட்டார். சிறிது காலத்திலேயே வேளாண்மை சிறப்பு பெற்றது.  
அவர் 32 ஆண்டுகள் ஆட்சி செய்தார். தன் இராச்சியத்தில் கணிசமான அளவிற்கு அரசியல் நிலைத்தன்மையைக் கொண்டு வந்தார். அவரின் ஆட்சியின் போது, வெளிநாட்டு வணிகம் அதிகரித்தது, அதனால் பட்டாணி இராச்சியமும் செழித்தது.
# பட்டாணி இராச்சியம்

## வர்த்தக மையமாக எழுச்சி

### பட்டாணி நீல இராணி

பட்டாணி ஒரு பிராந்திய வர்த்தக மையமாக எழுச்சி பெற்றதற்கு சீன வணிகர்கள் மிக முக்கியப் பங்கு வகித்தார்கள். சீன, மலாய் மற்றும் சயாமிய வணிகர்கள் பட்டாணி பகுதி முழுவதும் வர்த்தகம் செய்தனர். அதே போல் பெர்சியர்கள், இந்தியர்கள் மற்றும் அரேபியர்கள். அவர்களுடன் மற்ற நாட்டினரும் இணைந்து கொண்டனர். 1516-இல் போர்த்துகீசியர்கள், 1592-இல் ஜப்பானியர்கள், 1602-இல் டச்சுக்காரர்கள், 1612-இல் ஆங்கிலேயர்கள் உட்பட பலர் இணைந்தனர்.  
பட்டாணி பச்சை இராணி ஆகத்து 28, 1616-இல் காலமானார். அவருக்குப் பிறகு அவரின் சகோதரி பட்டாணி நீல இராணி *(Ratu Biru Patani)* ஆட்சிக்கு வந்தார். இவர் பதவிக்கு வந்தபோது வயது 50. இவர் காலத்தில் கிளாந்தான் சுல்தானகம் பட்டாணி இராச்சியத்துடன் இணைந்தது.
# நசரேன் சூசை

**நசரேன் சூசை** (பிறப்பு ː 13 ஏப்ரல் 1963) ஒரு ரோமன் கத்தோலிக்க ஆயர் ஆவார். அவர் தற்போது கோட்டார் மறைமாவட்ட ஆயராக பணியாற்றி வருகிறார். இவர் கோட்டார் மறைமாவட்டத்தின் ஆறாவது ஆயர் ஆவார்.
# நசரேன் சூசை

## ஆரம்பகால வாழ்க்கை.

தமிழ்நாட்டின் கன்னியாகுமரி மாவட்டம் ராஜாக்கமங்கலம் துரையில் 1963 ஆம் ஆண்டு ஏப்ரல் 13 ஆம் தேதி சூசி மற்றும் பணிபிட்சை தம்பதியினருக்கு 8வது குழந்தையாக பிறந்தார்.அவர் ஏப்ரல் 18,1963 அன்று ஞானஸ்நானம் பெற்றார். நாகர்கோவில் புனித அலோசியஸ் செமினரி மைனர் செமினரி, பூந்தமல்லியில் உள்ள சேக்ரட் ஹார்ட் செமினரியில் தனது படிப்பை முடித்தார். பெல்ஜியத்தில் உள்ள லுவென் கத்தோலிக்க பல்கலைக்கழகத்தில் இறையியலில் உரிமம் பெற்றார், மேலும் ரோமில் உள்ள பொண்டிஃபிக்கல் கிரிகோரியன் பல்கலைக்கழகத்தில் முனைவர் பட்டம் பெற்றார். மதுரை பல்கலைக்கழகத்தில் அரசியல் அறிவியலில் முதுகலைப் பட்டம் பெற்றார்.
# நசரேன் சூசை

## கல்வி மற்றும் திருச்சபை வாழ்க்கை

1989 ஆம் ஆண்டு ஏப்ரல் 2 ஆம் தேதி குருத்துவ நியமனத்திற்குப் பிறகு, நசரேன் சூசை கொலாச்சலில் உள்ள எங்கள் லேடி ஆஃப் பிரசன்டேஷன் தேவாலயத்தில் உதவி பாதிரியாராக நியமிக்கப்பட்டார். பின்னர் நாகர்கோவிலில் உள்ள தமிழ்நாடு சேவியர் மிஷன் இல்லத்தில் படிப்பின் தலைமைப் பொறுப்பாளராகவும், மறைமாவட்ட ஆணையத்தின் செயலாளராகவும் பணியாற்றினார். 1992 ஆம் ஆண்டில், ஏனாம் புனித ஹெலன் திருச்சபையில் பணியாற்றினார். அதன்பிறகு, பூந்தமல்லி புனித இதய செமினரியில் இறையியல் பேராசிரியராக நியமிக்கப்பட்ட அவர், எட்டு ஆண்டுகள் அந்த பதவியில் இருந்தார். 2011 ஆம் ஆண்டில், அவர் கன்னியாகுமரியில் உள்ள **தூய அலங்கார உபகார மாதா** தேவாலயத்தின் திருச்சபை பாதிரியாராக ஆனார்.  
சென்னை பல்கலைக்கழகம், பெங்களூர், சம்பல்பூர், ஒடிஷா, சேல்சியன் இறையியல் கல்லூரி, திருச்சிராப்பள்ளி, சென்னை அருள் கடல் ஆகிய இடங்களில் சிறப்பு பேராசிரியராகவும் இருந்தார்.  
20 மே 2017 அன்று, போப் பிரான்சிஸ் அவரை கோட்டார் மறைமாவட்டத்தின் ஆயராக நியமித்தார். அவர் 29 ஜூன் 2017 அன்று பீட்டர் ரெமிஜியஸ், பேராயர் ஆண்டனி பப்புசாமி மற்றும் பிஷப் யூஜின் ஜோசப் ஆகியோரால் புனிதப்படுத்தப்பட்டார்.
# இராம் மாதவ்

**வாரணாசி இராம் மாதவ்** (*Varanasi Ram Madhav*)(பிறப்பு:22 ஆகத்து 1964), பாரதிய ஜனதா கட்சியின் தேசியப் பொதுச் செயலாளராகப் பணியாற்றியவர்.தற்போது இராஷ்டிரிய சுயம்சேவாக் சங்கத்தின் தேசிய நிர்வாகக் குழு உறுப்பினராகவும், ஆந்திரப் பிரதேச மாநில பாரதிய ஜனதா கட்சியின் பொறுப்பாளராகவும் உள்ளார். அமைதியற்ற அண்டை நாடுகள்: ஐம்பது ஆண்டுகாலப் போருக்குப் பிறகு இந்தியாவும் சீனாவும் என்ற தலைப்பில் ஓர் ஆங்கில நூலை எழுதியுள்ளார்.இவர் வடகிழக்கு இந்தியாவில் பாரதிய ஜனதா கட்சியின் வளர்ச்சிக்குப் பாடுபட்டவர்.
# ஜவகர் சர்க்கார்

**ஜவகர் சர்க்கார்** (*Jawhar Sircar*) (பிறப்பு:22 மார்ச் 1952), பணி ஓய்வு பெற்ற இந்திய ஆட்சிப் பணி அதிகாரியூம், பிரசார் பாரதியின் முன்னாள் தலைமைச் செயல் அதிகாரியும், பேச்சாளரும் ஆவார்.
அகில இந்திய திரிணாமுல் காங்கிரசு கட்சியின் சார்பாக மாநிலங்களவை உறுப்பினராக 2021 முதல் செப்டம்பர் 2024 முடிய பதவி வகித்தார்.
# ஜவகர் சர்க்கார்

## பதவி விலகல்

கொல்கத்தா பயிற்சி மருத்துவர் பாலியியல் வண்புணர்வு மற்றும் கொலை தொடர்பான சர்ச்சையில், முதலமைச்சர் மம்தா பானர்ஜிக்கு எதிராக கருத்து தெரிவித்து தனது மாநிலங்களவை உறுப்பினர் பதவியை செப்டம்பர் 2024ல் துறந்தார்.
# பி. வால்மீகி பார்த்தசாரதி

**பி. வால்மீகி பார்த்தசாரதி** (*P. V. Parthasarathi*) இந்தியாவின் ஆந்திரப் பிரதேசத்தைச் சேர்ந்த ஓர் அரசியல்வாதியாவார். 1971 ஆம் ஆண்டு மார்ச்சு மாதம் 4 ஆம் தேதியன்று இவர் பிறந்தார். கர்நூல் மாவட்டத்தில் உள்ள அதோனி சட்டமன்றத் தொகுதியின் சட்டமன்ற உறுப்பினராக உள்ளார். பாரதிய சனதா கட்சியை இவர் பிரதிநிதித்துவப்படுத்துகிறார். 2024 ஆம் ஆண்டு நடைபெற்ற ஆந்திரப் பிரதேச சட்டப்பேரவைத் தேர்தலில் இவர் வெற்றி பெற்றார். இங்கு பாரதிய சனதா கட்சி தெலுங்கு தேசம் மற்றும் சனசேனா கட்சிகளுடன் கூட்டணி வைத்திருந்தது.
# பி. வால்மீகி பார்த்தசாரதி

## ஆரம்பகால வாழ்க்கையும் கல்வியும்

பார்த்தசாரதி ஆந்திரப்பிரதேசத்திலுள்ள அதோனி நகரத்தைச் சேர்ந்தவர். இவர் ஒரு பல் மருத்துவர். இவரது தந்தையின் பெயர் பி. வி. நரசிம்முலு. இவரது மனைவியும் ஒரு மருத்துவர். விசயவாடாவில் உள்ள என். டி. ஆர் சுகாதார அறிவியல் பல்கலைக்கழகத்துடன் இணைந்த ஐதராபாத் அரசு பல் மருத்துவக் கல்லூரியில் 1997 ஆம் ஆண்டில் குழந்தைகள் பல்மருத்துவத்தில் பார்த்தசாரதி முதுகலைப் பட்டம் பெற்றார்.
# பி. வால்மீகி பார்த்தசாரதி

## அரசியல் வாழ்க்கை

பார்த்தசாரதி 2024 ஆம் ஆண்டு நடைபெற்ற ஆந்திரப் பிரதேச சட்டப்பேரவைத் தேர்தலில் அதோனி தொகுதியில் பாரதிய சனதா கட்சி சார்பில் போட்டியிட்டு வெற்றி பெற்றார். 89,929 வாக்குகளைப் பெற்று, தனது நெருங்கிய போட்டியாளரும் தற்போதைய சட்டமன்ற உறுப்பினருமான ஒய். எசு. ஆர் காங்கிரசு கட்சியின் ஒய். சாய் பிரசாத் ரெட்டியை 18,164 வாக்குகள் வித்தியாசத்தில் இவர் தோற்கடித்தார்.
# 1-குளோரோபிப்பெரிடின்

**1-குளோரோபிப்பெரிடின்** (*1-Chloropiperidine*) என்பது C<sub>5</sub>H<sub>10</sub>ClN என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். N-குளோரோபிப்பெரிடின் என்ற பெயராலும் இது அழைக்கப்படுகிறது. 1-குளோரோபிப்பெரிடின் ஒரு நிறமற்ற திரவமாகும். கரிம குளோராமைனுக்கு ஓர் அரிய உதாரணமாகக் கருதப்படுகிறது. அதாவது N-Cl பிணைப்புடன் கூடிய ஒரு சேர்மத்திற்கு இது உதாரணமாகும். பிப்பெரிடினுடன் கால்சியம் ஐப்போகுளோரைட்டைச் சேர்த்து வினைபுரியச் செய்து 1-குளோரோபிப்பெரிடின் தயாரிக்கப்படுகிறது. குளோரமைன்களில் பொதுவான இச்சேர்மம் மிகவும் வினைத்திறன் கொண்டதாகும். தனிமைப்படுத்தப்படுவதற்குப் பதிலாக தளத்தில் உருவாக்கப்பட்டு இது பயன்படுத்தப்படுகிறது. 1-குளோரோபிப்பெரிடின் ஐதரோ ஆலசன் நீக்க வினைக்கு உட்பட்டு வளைய இமைனை கொடுக்கிறது.
# சாஜகான்பூர் மக்களவைத் தொகுதி

**சாஜகான்பூர் மக்களவைத் தொகுதி** (*Shahjahanpur Lok Sabha constituency*) என்பது வட இந்தியாவில் உத்தரப் பிரதேச மாநிலத்தில் உள்ள 80 மக்களவைத் தொகுதிகளில் ஒன்றாகும்.
# சாஜகான்பூர் மக்களவைத் தொகுதி

## சட்டமன்றத் தொகுதிகள்

தற்போது, சாஜகான்பூர் மக்களவைத் தொகுதியில் ஆறு சட்டமன்றத் தொகுதிகள் உள்ளன. இவை:
| 131 | கத்ரா | ஷாஜகான்பூர் | வீர் விக்ரம் சிங் | பாரதிய ஜனதா கட்சி |
| --- | --- | --- | --- | --- |
| 132 | ஜலாலாபாத் | அரி பிரகாசு வர்மா | பாரதிய ஜனதா கட்சி |  |
| 133 | தில்கர் | சலோனா குசுவாகா | பாரதிய ஜனதா கட்சி |  |
| 134 | போவாயன் (SC) | சேத்ரம் பாசி | பாரதிய ஜனதா கட்சி |  |
| 135 | ஷாஜகான்பூர் | சுரேசுகுமார் கண்ணா | பாரதிய ஜனதா கட்சி |  |
| 136 | தாத்ரோல் | மன்வேந்திர சிங் | பாரதிய ஜனதா கட்சி |  |
# சாஜகான்பூர் மக்களவைத் தொகுதி

## நாடாளுமன்ற உறுப்பினர்கள்

| 1962 | பிரேம் கிருஷ்ணா கண்ணா | இந்திய தேசிய காங்கிரசு |
| --- | --- | --- |
| 1967 |  |  |
| 1971 | ஜிதேந்திர பிரசாதா |  |
| 1977 | சுரேந்திர விக்ரம் | ஜனதா கட்சி |
| 1980 | ஜிதேந்திர பிரசாதா | இந்திய தேசிய காங்கிரசு |
| 1984 |  |  |
| 1989 | சத்யபால் சிங் யாதவ் | பாரதிய ஜனதா கட்சி |
| 1991 |  |  |
| 1996 | ராம்மூர்த்தி சிங் வர்மா | பாரதிய ஜனதா கட்சி |
| 1999 | ஜிதேந்திர பிரசாதா | இந்திய தேசிய காங்கிரசு |
| 2004 | ஜிதின் பிரசாதா |  |
| 2009 | மித்லேஷ் குமார் | பாரதிய ஜனதா கட்சி |
| 2019 | அருண் குமார் சாகர் |  |
| 2024 | } |  |
# 2024 சார்க்கண்டு சட்டமன்றத் தேர்தல்

**2024 சார்க்கண்டு சட்டமன்றத் தேர்தல்** என்பது (2024 Jharkhand Legislative Assembly election) ஜார்க்கண்ட் சட்டப்பேரவை 81 உறுப்பினர்களைத் தேர்ந்தெடுக்க 2024ஆம் ஆண்டு நவம்பர்-திசம்பர் மாதங்களில் நடைபெற உள்ள தேர்தல்கள் ஆகும். ஜார்க்கண்ட் மாநிலத்தின் தற்போதைய முதலமைச்சராக ஹேமந்த் சோரன் உள்ளார்.
# 2024 சார்க்கண்டு சட்டமன்றத் தேர்தல்

## தேர்தல் பட்டியல்

| I | II |
| --- | --- |
# 2024 சார்க்கண்டு சட்டமன்றத் தேர்தல்

## கட்சிகளும் கூட்டணிகளும்

### 

| ஜார்க்கண்ட் முக்தி மோர்ச்சா | ஹேமந்த் சோரன் | 42 |  |
| --- | --- | --- | --- |
| இந்திய தேசிய காங்கிரசு | இராமேஷ்வர் ஓரான் | 31 |  |
| இராச்டிரிய ஜனதா தளம் | அபய் குமார் சிங் | 07 |  |
| இந்தியப் பொதுவுடமைக் கட்சி (மார்க்சியம்-லெனினியம்) விடுதலை | ஜனார்தன பிரசாத் | 04 | } |  
| பாரதிய ஜனதா கட்சி | பாபுலால் மராண்டி | 68 |  |
| --- | --- | --- | --- |
| அனைத்து சார்க்கண்ட் மாணவர்கள் சங்கம் | சுதேசு மக்தோ | 10 |  |
| ஐக்கிய ஜனதா தளம் | கிரு மகதோ | 02 |  |
| லோக் ஜனசக்தி கட்சி (ராம் விலாஸ்) | பீரேந்திர பிரசாத் பிரதான் | 01 | } |
# 2024 சார்க்கண்டு சட்டமன்றத் தேர்தல்

## கட்சிகளும் கூட்டணிகளும்

### பிற

| இந்தியப் பொதுவுடமைக் கட்சி | மகேந்திர பதக் | 15 |
| --- | --- | --- |
| இந்தியப் பொதுவுடமைக் கட்சி (மார்க்சிஸ்ட்) | பிரகாசு விபல்வ் | 09 |
| பகுஜன் சமாஜ் கட்சி | TBA | *TBD* |
| அனைத்திந்திய மஜ்லிசே இத்திகாதுல் முசுலிமீன் | TBA | *TBD* |
# 2024 சார்க்கண்டு சட்டமன்றத் தேர்தல்

## தேர்தல் முடிவுகள்

| வாக்குகள் | % | ± | போட்டியிட்டத் தொகுதிகள் | வெற்றி | **+/−** |  |  |
| --- | --- | --- | --- | --- | --- | --- | --- |
| எம்.ஜி.பி | ஜா.மு.மோ | 41,83,281 | 23.44 | 4.72 | 43 | 34 | 4 |
| இ.தே.கா | 27,76,805 | 15.56 | 1.68 | 30 | 16 |  |  |
| இரா.ஜ.த | 6,13,880 | 3.45 | 0.70 | 7 | 4 | 3 |  |
| இ.பொ.க (மா.லெ) | 3,37,062 | 1.89 | 0.74 | 4 | 2 | 1 |  |
| மொத்தம் | 79,11,028 | 44.34 | 7.84 | 81 | 56 | 8 |  |
| தே.ச.கூ | பா.ஜ.க | 59,21,474 | 33.18 | 0.19 | 68 | 21 | 4 |
| அ.சா.ம.ச | 6,32,186 | 3.54 | 4.56 | 10 | 1 | 1 |  |
| ஐ.ஜ.த | 1,45,040 | 0.81 | 2 | 1 | 1 |  |  |
| லோ.ஜ.க (இரா.வி) | 1,09,019 | 0.61 | *New* | 1 | 1 | 1 |  |
| மொத்தம் | 6,807,719 | 38.14 | 81 | 24 | 3 |  |  |
| சா.லோ.க.மோ | *புதிய* | 1 | 1 |  |  |  |  |
| மற்றவை | 0 | 4 |  |  |  |  |  |
| Independents | 0 | 2 |  |  |  |  |  |
| NOTA |  |  |  |  |  |  |  |
# மரகத வீணை (திரைப்படம்)

**மரகத வீணை** (*Maragatha Veenai*) என்பது 1986-இல் கோகுல கிருஷ்ணன் இயக்கத்தில் வெளிவந்த இந்தியத் தமிழ்த் திரைப்படமாகும். இத்திரைப்படத்தில் சுரேஷ், ரேவதி ஆகியோர் நடித்திருந்தனர். இப்படம் 1986 மார்ச்சு 14 அன்று வெளியிடப்பட்டது.
# மரகத வீணை (திரைப்படம்)

## கதைச்சுருக்கம்

கோகிலா ஓர் அனாதைக் குழந்தையாக கைவிடப்படுகிறார். அவரது இயல்பான பாடும் திறனால் ஈர்க்கப்பட்ட கருநாடக இசைக்கலைஞரால் அழைத்துச் செல்லப்படுகிறார். அவரும் அவரது மனைவியும் அவளைத் தங்கள் குழந்தையாக வளர்த்தனர். அவரது தந்தை நோய்வாய்ப்பட்டதால், கோகிலா தனது குடும்பத்தில் வருமானம் ஈட்டும் ஒரே நபராக மாறுகிறார். வேலைக்குச் செல்ல வேண்டிய கட்டாயத்தில் உள்ளார். கோகிலா ஒரு சிறிய கிராமத்திலுள்ள ஒரு பள்ளியில் புதிய இசை ஆசிரியராக வாழ்க்கையைத் தொடங்குகிறார். அதே பள்ளியில் பயிற்சி ஆசிரியர் கண்ணன், கோகிலாவிடம் முதல் சந்திப்பிலிருந்தே முரட்டுத்தனமாக நடந்து கொள்கிறார். ஒரு காயத்திற்கு பின்னர் கோகிலா கண்ணனிடம் மனம் திருந்தி தனது நடத்தைக்கு மன்னிப்பு கேட்கும் வரை அவர்களின் உறவு இதேபோலிருந்தது. இருவரும் விரைவில் காதலிக்கிறார்கள். கண்ணனின் தாயார் அவர்களின் திருமணத்தை ஏற்றுக் கொள்கிறார். கோகிலாவை திடீரென்று வீட்டிற்கு அழைத்து, தனது தந்தையின் உயிரைக் காப்பாற்றிய மருத்துவர் சந்திரசேகருடன் தனது திருமணத்தை ஏற்பாடு செய்துள்ளதாக அவரது பெற்றோர் தெரிவித்தனர். அவளை உள்ளே அழைத்துச் சென்றவர்களிடம் வேண்டாம் என்று சொல்ல முடியாமல், அவள் அவரைத் திருமணம் செய்து கொள்ள ஒப்புக்கொள்கிறாள். மேலும் கண்ணனுடனான உறவை முறித்துக் கொள்கிறாள். கண்ணன் தனது குடும்பத்தினரால் கட்டாயமாகத் திருமணம் செய்து கொள்ளப்படும்போது சந்திரசேகர் உண்மையை அறிந்துகொள்கிறார்.
# மரகத வீணை (திரைப்படம்)

## நடிகர்கள்

- கண்ணனாக சுரேஷ்
- கோகிலாவாக ரேவதி
- மருத்துவர் சந்திரசேகராக வாகை சந்திரசேகர்
- பள்ளி தலைமை ஆசிரியராக கவுண்டமணி
- அக்னியாக மனோரமா
- பள்ளி எழுத்தராக செந்தில்
- கல்லாப்பெட்டி சிங்காரம் -தமிழ் ஆசிரியர்
- நகர மைனராக சங்கிலி முருகன்
- கண்ணனின் மாமாவாக வினு சக்ரவர்த்தி
- ஜே. வி. சோமயாஜுலு கோகிலாவின் வளர்ப்பு தந்தை
- கோகிலாவைத் தத்தெடுத்த தாயாக வடிவுக்கரசி
- இளம் கோகிலாவாக குழந்தை சோனியா
# மரகத வீணை (திரைப்படம்)

## பாடல்கள்

இத்திரைப்படத்திற்கு இளையராஜா இசையமைத்திருந்தார்.  
| "சீ சீ போங்க" | மனோரமா, மலேசியா வாசுதேவன் | திருப்பத்தூரான் |  |
| --- | --- | --- | --- |
| "எனை நீ பாடாதே" | எஸ். ஜானகி | வாலி |  |
| "கண்ணா வா கவிதை சொல்வேன்" | வைரமுத்து |  |  |
| "இசையின் தெய்வம் அழைத்ததென்ன" |  |  |  |
| "ஒரு பூவனக்குயில்" | மு. மேத்தா |  |  |
| "மரகத வீணை இசைக்கும் இராகம்" | கே. ஜே. யேசுதாஸ், எஸ். ஜானகி | புலமைப்பித்தன் |  |
| "சுத்த மாதுர்ய" | வெ. தட்சிணாமூர்த்தி, எஸ். ஜானகி | தியாகராஜர் | } |
# 8006 அலுமினியம் உலோகக்கலவை

**8006 அலுமினியம் உலோகக்கலவை** (*8006 aluminium alloy*) இரும்பு, மாங்கனீசு மற்றும் தாமிரம் தனிமங்களை கூட்டுசேர் பொருள்களாகப் பயன்படுத்தி தயாரிக்கப்படுகிறது. பொதுவாக மெல்லிய தாள்கள் அல்லது படலங்களாக உருட்டப்படுகிறது. இதன் அரிப்பு எதிர்ப்பின் காரணமாக வெப்பப் பரிமாற்றிகளாகப் பெரும்பாலும் பயன்படுத்தப்படுகிறது. 8006 அலுமினியம் தகடுகளாகக் கிடைக்கிறது.
# 8006 அலுமினியம் உலோகக்கலவை

## வேதி இயைபு

| **அலுமினியம்** | ≥ 95.9 |  |
| --- | --- | --- |
| **இரும்பு** | 1.2-2.0 |  |
| **மாங்கனீசு** | 0.3-1.0 |  |
| **தாமிரம்** | < 0.3 | } |
# 8006 அலுமினியம் உலோகக்கலவை

## பயன்பாடுகள்

அலுமினியம் 8006 உலோகக் கலவை உணவுப் பொதிகள் கட்டவும், நுண் மின்னியல் மற்றும் வெப்பப் பரிமாற்றிகளில் பயன்படுத்தப்படுகிறது.
# அம்பாந்தோட்டை பன்னாட்டு துறைமுகம்

**அம்பாந்தோட்டை பன்னாட்டு துறைமுகம்** (*Hambantota International Port*), இலங்கையின் தென் மாகாணத்தின் கடற்கரை நகரமான அம்பாந்தோட்டையில் அமைந்துள்ளது. கொழும்பு துறைமுகத்திற்கு அடுத்து, இத்துறைமுகம் இரண்டாவது பெரிய துறைமுகம் ஆகும். இந்த நவீன ஆழ்கடல் துறைமுகத்தை சீன வணிக துறைமுக நிறுவனத்திற்கு 99 ஆண்டு குத்தகை அடிப்படையில் இலங்கை அரசு வழங்கியது. இத்துறைமுகம் 2010ல் பயன்பாட்டிற்கு வந்தது. 2020ஆம் ஆண்டில் இத்துறைமுகம் 1.8 மில்லியன் சரக்குக் கொள்கலன்களை கையாண்டுள்ளது.  
சனவரி 2008ல் இந்துறைமுகத்தின் கட்டுமானப் பணி தொடங்கியது.2016ஆம் ஆண்டில் 1.81 மில்லியன் அமெரிக்க டாலர் அளவிற்கு இலாபம் ஈட்டியது.  
சீனாவிடம் இலங்கை அரசு வாங்கிய கடனை உரிய காலத்தில் திருப்பிச் செலுத்த இயலாத காரணத்தினால், சீன வணிக துறைமுக நிறுவனத்திற்கு இலங்கை அரசு சூலை 2017ஆம் ஆண்டில் 99 ஆண்டு குத்தகை அடிப்படை வழங்கியது.
உள்ள அம்பாந்தோட்டை பன்னாட்டு துறைமுகத்தின் அமைவிடம்]]
மே 2024ல் இத்துறைமுகம் மாதத்திற்கு 7,00,000 டன்கள் மதிப்பிலான பெட்ரோலியப் பொருட்களை சுத்திரிக்கும் ஆலைகளையும், கிட்டங்கிகளையும் நிறுவியது. மேற்கு-கிழக்கு நாடுகளுக்கிடையே கப்பல் போக்குவரத்திற்கு இத்துறைமுகம் முதன்மை மையமாக விளங்குகிறது.
# கோரவாய் மக்கள்

**கோரோவாய் மக்கள்** (*Korowai*), இந்தோனேசியாவின் கிழக்கில் உள்ள மேற்கு நியூ கினி தீவின் மேட்டு நில பாப்புவா மற்றும் தெற்கு பாப்புவா பகுதிகளின் மழைக்காடுகளில் வாழும் பழங்குடி மக்கள் ஆவார். இம்மக்களின் எண்ணிக்கை 4000 முதல் 4400 ஆக கணிக்கப்பட்டுள்ளது.  
தற்போது கோரோவாய் மக்கள் புகைபிடிக்கும் பழக்கம் மேற்கொண்டாலும், மது அருந்துவதில்லை.
# கோரவாய் மக்கள்

## ஆடை

கோரோவாய் ஆண்கள் இடுப்பில் கயிறு மட்டும் கட்டுக்கொள்கின்றனர் வேறு ஆடை அணிவதில்லை. ஆனால் பெண்கள் மட்டும் இடுப்பு, மார்பகங்களை மூடுக்கொள்வதற்கு சிறு ஆடைகளை அணிகின்றனர்.
# கோரவாய் மக்கள்

## பொருளாதாரம்

கோரோவாய் மக்கள் கூட்டாக வேட்டையாடச் செல்கின்றனர். சிலர் தோட்டங்களை வளர்க்கின்றனர். நீர் நிலைகளில் மீன்களை பிடித்து உண்கின்றனர். மரவள்ளிக் கிழங்கு சவ்வரிசியை உணவாக உண்கின்றனர்.
# கோரவாய் மக்கள்

## சடங்கு மற்றும் முன்னோர் வழிபாடு

கோரோவாய் மக்கள் செழிப்பு மற்றும் கருவுறுதலைத் தூண்டிவதற்கு வாழ்நாளில் ஒரு முறை திருவிழா போன்ற சடங்கைச் செய்கின்றனர். கடுமையான பிரச்சனையின் போது முன்னோர்களின் ஆவிகளுக்கு வளர்ப்பு பன்றிகளை பலி கொடுக்கிறார்கள்.
# கோரவாய் மக்கள்

## மரவீடுகள்

பெரும்பாலான கோரோவாய் ஆண்கள் மிக உயரமான மரங்களில் மரவீடுகளை அமைத்து வாழ்கின்றனர். பெண்கள் தனியாக மரவீடுகளில் வாழ்கின்றனர். 1980கள் முதல் சில கோரோவாய் இளைஞர்கள் அருகில் உள்ள கிராமங்களில் குடியேறி கோம்பாய் மக்களுடன் வாழ்கின்றனர்.
# சந்தோஷ் பிரதாப்

**சந்தோஷ் பிரதாப்** (*Santhosh Prathap*) என்பவர் தமிழ் திரையுலகில் பணிபுரியும் இந்திய நடிகர் ஆவார். இவர் *கதை திரைக்கதை வசனம் இயக்கம்* (2014) என்ற படத்தின் மூலம் நடிகராக அறிமுகமானார். 2022 ஆம் ஆண்டில், இவர் விஜய் தொலைக்காட்சியின் பிரபலமான சமையல் நிகழ்ச்சியான *குக் வித் கோமலி (சீசன் 3)* இல் போட்டியாளராக கலந்தொகொண்டார்.
# சந்தோஷ் பிரதாப்

## தொழில்

சந்தோஷ் ரா. பார்த்திபன் இயக்கிய *கதை திரைக்கதை வசனம் இயக்கம்* (2014) படத்தின் வழியாக நடிகராக அறிமுகமானார். அது திரையுலகில் ஒரு அடையாளத்தை பெற விரும்பி போராடும் இயக்குநரை சித்தரித்து நடித்தார். படம் நேர்மறையான விமர்சனங்களுடன் வெளியானது. ஒரு சிறு இடைவெளிக்குப் பிறகு, இவர் மீண்டும் *தயம்* (2017) படம் வழியாக வந்தார். அது முழுக்க முழுக்க ஒரே அறையில் எடுக்கப்பட்ட பரபரப்பூட்டும் திரைப்படமாகும். அதன் பிறகு இவர் முதன்முதலில் *மிஸ்டர். சந்திரமௌலி* படத்தில் எதிர்மறைப் பாத்திரத்தில் நடித்தார்.
# சந்தோஷ் பிரதாப்

## திரைப்படவியல்

**திரைப்பட வரவுகளின் பட்டியல்**  
| 2014 | *கதை திரைக்கதை வசனம் இயக்கம்* | தமிழ் | —சிறந்த அறிமுக நடிகருக்கான விஜய் விருதுகள் |
| --- | --- | --- | --- |
| 2017 | *தாயம்* | அஸ்வின் அகஸ்டின் |  |
| *பயமா இருக்கு* | ஜெய் |  |  |
| 2018 | *மிஸ்டர். சந்திரமௌலி* | விநாயக் கனகசபை |  |
| 2019 | *பொது நலன் கருதி* | நெப்போலியன் |  |
| *தேவ்* | ஹரிஷ் |  |  |
| *நான் அவளை சந்தித்த போது* | மூர்த்தி |  |  |
| *பஞ்சராக்ஷரம்* | துஷ்யந்த் |  |  |
| 2020 | *ஓ மை கடவுளே* | கிருஷ்ணா |  |
| *இரும்பு மனிதன்* | சுந்தரம் |  |  |
| *என் பெயர் ஆனந்தன்* | சத்யா |  |  |
| 2021 | *சார்பட்டா பரம்பரை* | ராமன் |  |
| 2022 | *கதிர்* | சாவித்ரியின் கணவர் |  |
| 2022 | *ஓரி தேவுடா* | கிருஷ்ணா | தெலுங்குப் படம் |
| 2023 | *அன்புள்ள டெத்* | டெத் |  |
| *கொன்றால் பாவம்* | அர்ஜுனன் |  |  |
| *பத்து தல* | முதல்வர் அருண்மொழி |  |  |
| *மருதி நகர் காவல் நிலையம் * | பாலா |  |  |
| *கழுவேர்த்தி மூர்க்கன்* | பூமிநாதன் |  |  |
| *தி ரோட்* | ஆனந்த் |  |  |
| 2024 | *அரண்மனை 4* | சந்தோஷ் |  |
| *ஈகை* | வி. அருண் | படப்பிடிப்பு | } |
# சந்தோஷ் பிரதாப்

## திரைப்படவியல்

### தொலைக்காட்சி

| 2019 | *போலீஸ் டைரி 2.0* | அதிகாரி கதிர் வேல் | ஜீ5 |  |
| --- | --- | --- | --- | --- |
| 2021 | *குருதிக்களம்* | விஜய் | எம்எக்ஸ் பிளேயர் |  |
| 2022 | *குக்கு வித் கோமளி-பருவம் 3* | போட்டியாளர் | விஜய் தொலைக்காட்சி | இறுதிப்போட்டி |
| *ஆனந்தம் ஆரம்பம்* | ராம் சரண் | ஹாட் ஸ்டார் | மைக்ரோ தொடர் |  |
| *கனா காணும் காலங்கள் பருவம் 2* | 'ராக்ஸ்டார்' அசோக் | சிறப்புத் தோற்றம் |  |  |
| *ஃபால்* | டேனியல் |  |  |  |
# சந்த் கபீர் நகர் மக்களவைத் தொகுதி

**சந்த் கபீர் நகர் மக்களவைத் தொகுதி** (*Sant Kabir Nagar Lok Sabha constituency*) என்பது வட இந்தியாவில் உத்தரப் பிரதேச மாநிலத்தில் உள்ள 80 மக்களவைத் தொகுதிகளில் ஒன்றாகும். 2002ஆம் ஆண்டில் அமைக்கப்பட்ட இந்திய எல்லை நிர்ணய ஆணையத்தின் பரிந்துரைகளின் அடிப்படையில் நாடாளுமன்றத் தொகுதிகளின் எல்லை நிர்ணயம் செயல்படுத்தப்பட்டதன் ஒரு பகுதியாக சந்த் கபீர் நகர் மாவட்டத்தில் இத்தொகுதி 2009ஆம் ஆண்டில் நடைமுறைக்கு வந்தது.
# சந்த் கபீர் நகர் மக்களவைத் தொகுதி

## சட்டமன்றத் தொகுதிகள்

தற்போது, சந்த் கபீர் நகர் மக்களவைத் தொகுதியில் ஐந்து சட்டமன்றத் தொகுதிகள் உள்ளன. இவை:
| 279 | அலாப்பூர் (ப.இ.) | அம்பேத்கர் நகர் | திரிபுவன் தத் | ச.வா. |  |
| --- | --- | --- | --- | --- | --- |
| 312 | மெக்தவால் | சந்த் கபீர் நகர் | அனில் குமார் திரிபாதி | நி.க. |  |
| 313 | கலிலாபாத் | அங்கூர் திவாரி | பாஜக |  |  |
| 314 | தன்காட்டா (ப.இ.) | கணேஷ் சந்திரா | பாஜக |  |  |
| 325 | கஜானி (ப.இ.) | கோரக்பூர் | ஸ்ரீராம் சவுகான் | பாஜக | } |
மெக்தாவல் மற்றும் கலிலாபாத் சட்டமன்றத் தொகுதிகள் முன்பு கலிலாபாத் மக்களவை தொகுதியின் ஒரு பகுதியாக இருந்தன.
# சந்த் கபீர் நகர் மக்களவைத் தொகுதி

## மக்களவை உறுப்பினர்கள்

| 2009 | பீஷ்மா சங்கர் திவாரி | பகுஜன் சமாஜ் கட்சி |
| --- | --- | --- |
| 2014 | சரத் திரிபாதி | பாரதிய ஜனதா கட்சி |
| 2019 | பிரவீன் நிஷாத் |  |
| 2024 | லட்சுமிகாந்த் | சமாஜ்வாதி கட்சி |
# ருக்மணீஷ விஜயம்

**ருக்மிணீஷ விஜயம்** (சமஸ்கிருதம்: रुक्मिणीशविजय, பொருள்: 'ருக்மிணியின் தலைவனின் வெற்றி') என்பது 16-ஆம் நூற்றாண்டைச் சேர்ந்த இந்து, மாத்வ துறவி *வாதிராஜ தீர்த்தரால்* இயற்றப்பட்ட ஒரு வைணவ நூலாகும். இது 19 அத்தியாயங்களையும், பல்வேறு யாப்பு வடிவங்களில் 1,241 பாடல்களையும் கொண்ட சமஸ்கிருத இலக்கியத்தின் முக்கியமான படைப்பாகும். இந்த நூல் *வைதர்பி பாணி*யில் எழுதப்பட்டுள்ளது.
ருக்மிணீஷ விஜயம் என்பது ஒரு மகாகாவியம் ஆகும். இது காவிய பாணியில் அமைந்து, கிருஷ்ணரின் வாழ்க்கையை சிறுவயது முதல் அவரது முதன்மை மனைவியான ருக்மிணியுடனான திருமணம் வரை விவரிக்கிறது. பாகவத புராணத்தின் 10-வது ஸ்கந்தத்தில் விவரிக்கப்பட்டுள்ளவாறு கிருஷ்ணரின் கதையை இந்நூல் சிறப்பாக எடுத்துரைக்கிறது.
# ருக்மணீஷ விஜயம்

## தத்துவம்

ருக்மிணீஷ விஜயம் த்வைத தத்துவத்தின் சிறந்த எடுத்துக்காட்டாகக் கருதப்படுகிறது. இது அத்வைதக் கோட்பாட்டிற்கு எதிரானதாகவும் உள்ளது. இந்நூல் கிருஷ்ணரின் சாதனைகளை விவரிக்கிறது. கிருஷ்ணரின் "கேள்விக்கு இடமில்லாத உயர்நிலையை" வாதிராஜர் என்ற துறவி பிரதிநிதித்துவப்படுத்துகிறார்.
இந்த நூலின் பாணி குறித்து இந்தியவியல் அறிஞர் பி.என். கிருஷ்ணமூர்த்தி சர்மா பின்வருமாறு குறிப்பிடுகிறார்:
*விவரிப்புகள் பயனுள்ளவையாகவும் இயல்பானவையாகவும் உள்ளன. நடை ஆழமான எதுகை நயத்துடன் கூடியுள்ளது. பொருளும் ஒலியும் நன்றாகப் பொருந்தியுள்ளன, மேலும் உருவகங்கள் நேர்த்தியானவையாகவும் உயர்வானவையாகவும் உள்ளன*.
# ருக்மணீஷ விஜயம்

## முக்கிய அம்சங்கள்

ருக்மணீஷ விஜயத்தின் இரண்டு தத்துவ அம்சங்கள்:  
தத்துவார்த்த முக்கியத்துவம்: இது த்வைத தத்துவத்தை பிரதிநிதித்துவப்படுத்தி, அத்வைதத்திற்கு எதிரான நிலைப்பாட்டை எடுக்கிறது.
இலக்கிய நயம்: இதன் நடை இயல்பானதாகவும், எதுகை நயம் கொண்டதாகவும், சிறந்த உருவகங்களைக் கொண்டதாகவும் உள்ளது.
# ருக்மணீஷ விஜயம்

## உள்ளடக்கம்

ருக்மணீஷ விஜயத்தின் உள்ளடக்கம்:  
தொடக்கம்:
கிருஷ்ணர் (பரமாத்மா), ஹயக்ரீவர், ருக்மிணி, பூதேவி ஆகியோருக்கான துதிப் பாடல்கள்.  
முதல் காண்டம்:
பிரம்மா விஷ்ணுவிடம் கிருஷ்ண அவதாரம் வேண்டுதல், கிருஷ்ணரின் பிறப்பு, புகழ், பலராமர், துர்கா (யோகமாயா) பிறப்பு, கிருஷ்ணர் கோகுலம் செல்லுதல் ஆகியவற்றை விவரிக்கிறது.  
இரண்டாம் காண்டம்:
கிருஷ்ணர் கோகுலம் நுழைதல், துர்கா பெற்றோருக்கு ஆசி வழங்குதல், பூதனை, சகடாசுரன் வதம், அவர்கள் மோட்சம் அடைதல் ஆகியவற்றை விவரிக்கிறது.  
மூன்றாம் காண்டம்:
திருணாவர்த்தன் வதம், யசோதை கிருஷ்ணரின் விஸ்வரூபம் காணல், கிருஷ்ணரின் லீலைகள், கோபியர் உடனான விளையாட்டுகள், காளியன் அடக்குதல் ஆகியவற்றை விவரிக்கிறது.  
நான்காம் காண்டம்:
காட்டுத் தீயை அடக்குதல்,தேனுகாசுரன் வதம்,பருவ காலங்கள் விவரிப்பு,கோபியரின் ஆடைகளை திருடும் லீலை, கோவர்தன மலை தூக்குதல் ஆகியவற்றை விவரிக்கிறது.  
அடுத்த காண்டங்கள்:
ராசக்ரீடை பின்னணி, சங்கசூடன், அரிஷ்டாசுரன், கேசி வதம், மதுரா பயணம், கம்சன் வதம், ஜராசந்தனை வெல்லுதல், ருக்மிணி திருமணம்
பிரத்யும்னன், அநிருத்தன் பிறப்பு, சாதனைகள் ஆகியவற்றை விவரிக்கிறது. பின்னர் இந்நூல் கிருஷ்ணரின் ஆசியை வேண்டி முடிகிறது.